text: Billund Trav får luft et år mere
  13 december 2014 kl. 14.26
  Frygten for at der fra 2015 ikke længere skal være travløb i Billund er manet til jorden. I hvert fald i denne omgang.
  På et møde i dag mellem hestesportens organisationer er det blevet besluttet, at de vil redde de lukningstruede baner i Billund og Nykøbing Falster.
  På den måde kan de fortsætte i 2015, alt i mens der bliver set på alternative muligheder for finansiering af banerne i fremtiden.
  Det betyder, at Billund Travs skæbne er udsat et år.
  - Når vi ved, om og i givet fald hvornår en ny finansieringsmodel kan være klar til ikrafttræden, skal vi skrue sportens fremtidige set-up sammen. Både hvad angår antallet af baner samt strukturen i øvrigt, siger Peter Rolin, formand i Dansk Hestevæddeløb.
  I løbet af foråret skal der så findes finansieringsmodeller for, hvordan banen også kan overleve i fremtiden.
   - Se hele meddelelsen fra Dansk Hestevæddeløb her
  